Fjölbreytt dýralíf , stórbrotin náttúrufegurð og áhugaverðar borgir einkenna þessa Suður-Afríku ferð . Við hefјum ferðina í Jóhannesarborg og ökum sem leið liggur í áttina að hinum þekkta Kruger þjóðgarði . Við höldum í ævintýralega tveggja daga safaríferð um þjóðgarðinn þar sem á vegi okkar verða margar dýrategundir , m.a. ljón , hlébarðar , nashyrningar og fílar . Flogið verður til hinnar fallegu borgar Port Elizabeth , sem stendur við hið ylríka Indlandshaf . Ekið verður um vínhéruð í nágrenni Höfðaborgar og munum við líka heimsækja bæinn Stellenbosch , sem er næstelsti bær Suður-Afríku , en hann er þekktur fyrir byggingar frá tímum hollensku landnemanna . Ekin verður undurfögur leið eftir bröttum hlíðum út á Góðrarvonarhöfða , þar sem hið hlýja Indlandshaf og kalda Atlantshafið mætast en þar gefur að líta stórkostlegt útsýni á haf út . Við komum að verndaðri mörgæsabyggð og fylgjumst með hundruðum mörgæsa spígspora fram og aftur . Einnig verður ekið um litla fiskimannabæi , iðandi af lífi , og fallegar víkur og firði . Suður-Afríka er af mörgum talið eitt fegursta land í heimi með fјölbreytt og litríkt landslag og einstaklega gott veðurfar . Gunnhildur Gunnarsdóttir er fædd og uppalin í Reykjavík en fór síðan eftir stúdentspróf í háskólanám til Austurríkis . Eftir háskólanám og leiðsögunám vann hún í 10 ár sjálfstætt við ferðamál í Vínarborg . Hún flutti síðan til Malasíu og var búsett í 3 ár í Kuala Lumpur .